钦定古今图书集成/明伦汇编/人事典/第097卷
## 钦定古今图书集成/明伦汇编/人事典/第097卷

| 钦定古今图书集成 明伦汇编 第九十七卷 |

| |

钦定古今图书集成明伦汇编人事典

第九十七卷目录

魂魄部纪事二

人事典第九十七卷

《冥杂记》：唐吴王文学陈郡谢弘敞妻高阳许氏，武德
初遇患死，经四日而苏，说云：被二三十人拘至地狱，
未见官府即闻唤，虽不识面，似是姑夫沈吉光语音。
许问云：“语声似是沈丈，何因无头？南人呼姑姨夫皆
为某姓丈也。”吉光即以手提其头，置于膊上，而诫许
曰：“汝且在此，勿向西院，待吾为汝造请，即应得出。”许
遂住。吉光经再宿始来语许云：“汝今此来，王欲令汝
作女伎。倘引见，不须道解弦管。如不为所悉，可引吾
为证也。”少间，有吏抱案引入，王果问解弦管不。许云：
“不解。”沈吉光具知王问，吉光答云：“不解。”王曰：“宜早放
还，不须留也。”于时吉光欲发遣，即共执案人筹度。许
不解其语。执案人云：“娘子功德虽彊，然为先有少罪，
随便受却，身业俱净，岂不快哉！”更东引入二院，其门
极小，见有人受罪，许甚惊惧，乃求于主者曰：“平生修
福，何罪而至斯耶？”答曰：“娘子曾以不净碗盛食与亲，
须受此罪，方可得去。”遂以铜汁灌口，非常苦毒，比苏
时，口内皆烂。吉光即云：“可于此人处，受一《本经》，记取
将归，受持勿怠。自今”已去，保年八十有馀。许生时素
未诵经，苏后遂诵得一卷，询访人间，所未曾有。今见
受持，不阙吉光。其时尚存，后二十年，方始遇害。凡诸
亲属有欲死者，三年前并于地下预见。许之从父弟
仁则说之。

《冥报记》：唐武德中，遂州总管府记室参军孔恪暴病
死，一日而苏，自说被收至官所，问何故杀牛两头，恪
云不杀。官曰：“汝弟证汝杀，何故不承。”因呼恪弟死已
数年矣。既至，枷械甚严。官问：“汝所言兄杀牛虚实”，弟
曰：“兄前奉使招慰獠贼，使某杀牛会之，实奉兄命，非
自杀也。”恪曰：“使弟杀牛会是实，然国事也，恪有何罪？”
官曰：“汝杀牛会獠，以招慰为功，用求官赏以为己利，
何为国事也？”因谓恪弟曰：“汝以证兄故，久留汝兄既
遣杀，汝便无罪放任受生。”言讫，弟忽不见，亦竟不得
言叙。官又问恪因何复杀两鸭？恪曰：“前任县令，杀鸭
供客，岂恪罪耶？”官曰：“客自有料，杀鸭供之，将求美誉，
非罪而何？”又问何故杀鸡卵六枚，曰：“平生不食鸡卵，
唯忆九岁时，寒食日，母与六枚，因煮食之。”官曰：“然，欲
推罪母也。”恪曰：“不敢，但说其因耳。”官曰：“汝杀他命，当
自受之。”言讫，忽有数十人来执恪，将出去。恪大呼曰：
“官府亦大枉滥。”官闻之，呼还曰：“何枉滥？”恪曰：“生来有
罪皆不遗，生来修福皆不见，记者岂非滥耶？”官问主
司：“恪有何福，何为不录？”主司对曰：“福亦皆录，量罪多
少。若福多罪少，先令受福。罪多福少，先令受罪。然恪
福少罪多，故未论其福。”官怒曰：“虽先受罪，何不唱福
示之？”命鞭主司。二日儵忽鞭讫，血流溅地。既而唱恪
生来所修之福，亦无遗者。官谓恪曰：“汝应先受罪，我
更令汝归，七日可勤造福。”因遣人送出，遂苏。恪大集
僧尼，行道忏悔，精勤苦行，自说其事。至七日，家人辞
诀，俄而命终也。

《法苑珠林》：唐括州刺史乐安任义方，武德年中死，经
数日而苏，自云被引见阎罗王，王引人令示地狱之
处，所说与佛经不殊。又云：地下昼日昏暗，如雾中行。
时其家以义方心上少有温气，遂即请僧行道。义方
乃于地下闻其赞呗之声，王检其案，谓吏曰：“未合即
死，何因错追？”遂放令归。义方出度三关，关吏皆睡，送
人云：“但寻呗声。”当即到舍。见一坑当道，意欲跳过，遂
落坑中，应时即起。论说地狱，画地成图。其所得俸禄，
皆造经像。曾写《金刚般若》千馀部，义方自说。

《冥报拾遗》：咸阳有妇人姓梁，贞观年中死，经七日而
苏。自云被收至一大院，见厅上有官人据案执笔，翼
侍甚盛。令勘问：“此妇人合死不？”有吏人赍一案云：“与
合死者同姓名，所以追耳。”官人敕左右即放还。吏白
官人云：“不知梁有何罪，请即受罪而归。”官人即令勘
案，云：“梁生平唯有两舌恶骂之罪，更无别罪。”即令一
人拔舌，一人执斧斫之，日常数四。凡经七日，始送令
归。初似落深崖，少时如睡觉，家人视其舌上，犹大烂
肿。从此以后，永断酒肉，至今犹存。

《冥祥记》：雍州醴泉县人杨师操，贞观中任蓝田县尉，
满后，以身老还家，躬耕为业。然立性毒恶，喜见人过，
每乡人有事，无问大小，即录告官。县令裴瞿昙用为
烦碎，初不与理。师操或上表闻天人，皆不喜。每谓人
曰：“吾性虽急暴，从武德已来，四度受戒，日诵经论，然有人侵己，则不能忍。”至永徽元年四月七日夜，见著
青衣人骑白马从东来，云：“东阳大监追汝。”须臾不见，
师操身忽倒，已到东阳都录处。于时府君大衙未散，
师操遂私行曹司，皆有几案床席。见囚人或著枷锁，
露头散腰，或坐立行住，如是不可算数。师操向东行，
到一处，有孔极小，唯见小星流出，臭烟蓬勃。有两人
手把铁棒，修理门首。师操问：“此是何曹司？”答云：“是猛
火地狱，拟著持戒不全。人闻有杨师操，一生喜论人
过，逢人诈言惭愧，有片言侵凌，实不能忍，欲遣入此，
故修理之。今日是四月八日，其家为师操身死，布施
斋供，曹司平章欲放归，未得进止，我在此待。”师操便
叩头礼谢云：“杨师操者，弟子身是，愿作方便。”答云：“尔
但志礼十方佛。”心忏悔，改却毒心，即往生他处。师
操依语声发愿，遂蒙放还，经三日却活。操具述于慧
靖禅师，改过忏悔，今见年七十五，每一食长斋，六时
礼念。后梦前追使者云：“尔既止恶，更不来追，但勤诚
修善而已。”

《通幽记》：唐贞观二年，陈留县尉刘全素家于宋州，父
凯曾任卫县令，卒于官，葬于郊，三十馀年，全素丁母
忧，护丧归卫，将合葬，既至，启发其尸，俨然如生，稍稍
而活，其子踊跃举扶，将夕能言曰：“别久佳否”，全素泣
而叙事，乃曰：“勿言，吾尽知之”，速命东流水为汤，既至，
沐浴易衣，饮以糜粥，神气渐属，乃曰：“吾在幽途，蒙署
为北酆主者，三十年考治幽滞，以功业得再生。恐汝
有疑，故粗言之。”仍戒全素不得泄于人。全素遂呼为
季父。后半年之蜀，不还，不知所终。

《冥祥记》：唐殿中侍医孙回璞，济阴人也。贞观十三年，
从车驾幸九成宫三善谷，与魏徵邻家，尝夜二更，闻
外有一人呼孙侍医者，璞谓是魏徵之命。既出，见两
人谓璞曰：“官唤。”璞曰：“吾不能步行。”即取马乘之，随二
人行，乃觉天地如昼，日光明淡，璞怪而不敢言。出谷，
历朝堂东，又东北行六七里，至苜蓿谷，遥见有两人
持韩凤方行，语所引璞，二人曰：“汝等错追，所得者是
汝，宜放。”彼人即放璞，璞随路而还，了了不异平生行
处。既至家，系马，见婢当户眠，唤之不应。越度入户，见
其身与妇并眠，欲就之而不得，但著南壁立，大声唤
妇，终不应。屋内极光明，壁角中有蜘蛛网，中二蝇，一
大一小，并见梁上所著药物，无不分明，唯不得就床。
自知是死，甚忧闷，恨不得共妻别，倚立南壁，久之，微
睡，忽惊觉，身已卧床上，而屋中暗黑无所见。唤妇令
起然火，而璞方大汗流，起视蜘蛛网历然不殊，见马
亦大汗。凤方是夜暴死。

《法苑珠林》：魏州武彊人齐士望，贞观二十一年死，经
七日而苏。自云初死之后，被引见王，即付曹司别遣
勘当。经四五日，勘簿云：“与合死者同姓字，然未合即
死。”判官语士望曰：“汝生平好烧鸡子，宜受罪而归。”即
命送其出门。去曹司一二里，即见一城门，城中有鼓
吹之声，士望忻然趋走而入之。入后城门已闭，其中
更无屋宇，遍地皆热灰。士望周章，不知所计，烧灼其
足，殊常痛苦。士望四顾，城门并开，及走向门，其扉即
掩。凡经一日，有人命门者曰：“开门，放昨日罪人出。”即
命人送归。使者辞以路遥，迁延不送之始，求以钱绢。
士望许诺。遂经历川涂，践履荆棘，行至一处，有如环
堵，其中有坑深黑，士望惧之，使者推之，遂入坑内，不
觉渐苏，寻乃造纸钱等待焉。使者依期还到，士望妻
亦同见之。

《冥报拾遗》：唐曹州离狐人裴则男，贞观末年二十死，
经三日而苏。自云：初死，被一人将至王所，王遣将牛
耕地，诉云：“兄弟幼小，无人扶侍二亲。王即愍之，乃遣
使将向南，至第三重门入，见镬汤及刀山剑树数千
人，头皆被斩，布列地上，此头并口云：大饥，当村有一
老母，年向七十，时犹未死，见在镬汤前燃火，观望乞”
还。至王前，见同村人张成亦未死，有一人诉成云：毁
破某屋。王遣使检之，报云是实。成曰：“犁地不觉，犁破
其冢，非故然也。”王曰：“汝虽非故心，终为不谨。”且遂令
人杖其腰七下。有顷，王曰：“汝更无事，放汝早还。”乃使
人送去，遣北出逾墙。及登墙，望见已舍，遂闻哭声。仍
跳下墙，忽觉起坐。既苏之后，具为乡曲言之。邑人视
张成腰上有杖迹，迹极青黑。问其毁墓，答云：“不虚。”老
母寻病，未几而死。

《法苑珠林》：唐郑州武阳县妇女，姓朱，其夫先负外县
人绢，夫死之后，遂无人还。贞观末，因病死，经再宿而
苏，自云被人执至一所，见一人云：“我是司命府史，汝
夫生时，负我家若干匹，所以追汝。今放汝归，宜急具
物，至某县某村，送还我母。如其不送，追捉更切。兼为
白我娘：努力为造像修福。”朱即告贷乡闾，得绢送还
其母，具言其男貌状有同平生，其母亦对之流涕，欷
歔久之。

《冥报记》：唐尚书刑部郎中宋行质，博陵人也，性不信
佛，有慢谤之言。永徽二年五月病死。至六月九日，尚
书都官令史王璹暴死，经二日而苏，言初死之时，见四人来，云：“官府追汝。璹随行，入一大门，见厅事甚壮。
西间有一人坐，形容肥黑。东间有一僧坐，与官相当，
皆面向北，各有床几案褥。侍童二百许人，或冠或弁”，
皆美容貌。阶下有吏文案，有一老人著枷被缚，立东
阶下，璹至庭，亦已被缚。吏执纸笔，问璹曰：“贞观十八
年在长安佐史之日，因何改李须达籍？”答曰：“璹前任
长安佐史，贞观十六年转选，至十七年蒙授司农寺
府史。十八年改籍，非璹罪也。”厅上大官读其辞辩，顾
谓东阶下老囚曰：“何因妄诉耶？”囚曰：“须达年实未至，
由璹改籍，加须达年，岂敢妄耶？”璹云：“至十七年改任，
告身见在，请追验之。”官呼领璹者三人，解璹缚，将取
告身。既至，大官自读之，谓老囚曰：“他改任分明，汝无
理。”令送老囚出门外。门外昏暗有城，城上皆有女墙，
似是恶处。大官因书案上，谓璹曰：“汝无罪，放汝去。”璹
辞拜，吏引璹至东阶，拜辞，僧印璹臂曰：“好去。”吏引璹
出，东南行，度三重门，皆勘视臂印，然后出。至四门，门
甚壮大，重楼朱粉，三户并开，状如城门，守卫严切。又
验印，听出门，东南行数十步，闻有人从后唤璹，璹回
顾，见郎中宋行质，面色惨黑，色如湿地，露头散腰，著
故绯袍，头发短垂，如胡人者，立于厅事阶下，有吏主
守之。西近城有一大木牌，高十丈二尺许，大书牌曰：
“此是勘当过生人。”其字大方尺馀，甚分明。厅上有床
座案几，如官府者，而无人坐。行质见璹，悲喜云：“汝何
故得来？”璹曰：“官追勘问改籍，无事放还。”行质捉其两
手，谓璹曰：“吾被官责问《功德簿》，吾手中无受此困苦，
加之饥渴寒苦不可说。君可努力至我家，急语令作
功德也。”如是殷勤，数四嘱之，璹乃辞去。行数十步，又
呼璹还，未及言，厅上有官人来坐，怒璹曰：“我方勘事，
如何人辄至囚处？”使卒搭其耳，推令去。璹走，又至一
门，门吏曰：“汝被搭耳，耳当聋，吾为汝却其中物。”因以
手枕其耳，耳中鸣，乃验印放出。门外黑如漆，璹不知
所在，以手模西及南，皆是墙壁，唯东无障碍，而暗不
可行。立待少时，见向者追璹之吏从门来曰：“君尚能
待我，甚善，可乞我钱一千。”璹因愧谢曰：“依命。”吏曰：“吾
不用铜钱，欲得白纸钱，期十五日来取。”璹许，因问归
路，吏曰：“但东行二百步，有墙穿破，见明可推倒，即至
君家。”璹如言，已至所居隆政坊南门矣。于是归家，见
人坐泣，入户而苏。至十五日，璹忘与钱。明日复病困
绝，见吏来，怒曰：“君果无行期，与我钱，遂不与，今复将
汝！”因即驱行，出金光门，令入坑。璹拜谢百馀，遂即放
归。又苏。璹告家人买纸百张，作钱送之。明日，璹又病
困，复见吏曰：“君幸能与我钱，而钱不好。”璹辞谢，请更
作，许之。又苏。至二十日，璹令用钱别买白纸作钱并
酒食，自于隆政坊西渠水上烧之。既而身强体健，遂
平复如故。

《报应记》：窦德元，麟德中为卿，奉使扬州，渡淮，船已离
岸数十步，见岸上有一人，形容憔悴，擎一小襆坐于
地，德元曰：“‘日将暮，更无船渡’。即令载之，中流觉其有
饥色，又与饭乃济。及德元上马去，其人即随行，已数
里，德元怪之，乃问曰：‘今欲何去，答曰：‘某非人，乃鬼使
也，今往扬州追窦大使。曰：‘大使何名’’’？”云名德元。德元
惊惧，下马拜曰：“某即其人也。”涕泗请计。鬼曰：“甚愧公。
容载复又赐食，且放。公急念《金刚经》一千遍，当来相
报。”至月馀，经数足矣。鬼果来云：“经已足，保无他虑，然
亦终须相随见王。”德元于是就枕而绝，一宿乃苏。云：
初随使者入一宫城，使者曰：“公且住，我当先白王。”使
者乃入于屏障，后闻王遥语曰：“你与他作计，漏泄吾
事。”遂受杖三十。使者却出，袒以示公曰：“吃杖了也。”德
元再三愧谢，遂引入。见一著紫衣人下阶相揖云：“公
大有功德，尚未合来请公还，出堕坑中”，于是得活。其
使者续至，云：“饥未食。”及乞钱财，并与之。问其将来官
爵，曰：“熟记取。”从此改殿中监，次大司宪，次太子中允，
次司元太常伯，次左相，年至六十四。言讫辞去，曰：“更
不得复来矣。”后皆如其言。

宋义伦，麟德中为虢王府典签，暴卒三日方苏。云被
追见王，王曰：“君曾杀狗兔鸽，今被论君，算合尽然。适
见君师主云：君持《金刚经》，不惟灭罪，更合延年。我今
放君，君能不食酒肉，持念尊经否？”义伦拜谢曰：“能。”又
见殿内床上有一僧，年可五六十，披衲，义伦即拜礼，
僧曰：“吾是汝师，故相救，可依王语。”义伦曰：“诺。”王令随
使者往看地狱。初入一处，见大镬行列，其下燃火，镬
中煮人，痛苦之声，莫不酸恻。更入一处，铁床甚阔，人
卧其上，烧炙焦黑，形容不辨。西顾有三人，枯黑伫立，
颇似妇人。向义伦叩头云：“不得食吃，已数百年。”伦答
曰：“我亦自无，何可与汝更入一狱？”向使者云：“时热，恐
家人见敛”，遂去。西南行数十步，后呼云：“无文书，恐门
司不放出。”遂得朱书三行字，并不识。门司果问看了，
放出乃苏。

《太平广记》：天授三年，清河张镒因官家于衡州，性简
静，寡知友，无子，有女二人，其长早亡。幼女倩娘，端妍
绝伦。镒外甥太原王宙，幼聪悟，美容范，镒常器重，每曰：“他时当以倩娘妻之。”后各长成，宙与倩娘常私感
想于寤寐，家人莫知其状。后有宾寮之选者求之，镒
许焉。女闻而郁抑，宙亦深恚恨，托以当调，请赴京，止
之不可，遂厚遣之。宙阴恨悲恸，诀别上船。日暮，至山
郭数里，夜方半，宙不寐，忽闻岸上有一人，行声甚速，
须臾至船，问之，乃倩娘徒行跣足而至。宙惊喜发狂，
执手问其从来，泣曰：“念君厚意，梦寝相感，今将夺我
此志。又知君深情不易，思将杀身奉报，是以亡命来
奔。”宙非意所望，欣跃特甚，遂匿倩娘于船，连夜遁去。
倍道兼行，数月至蜀，凡五年，生两子，与镒绝信。其妻
常思父母，涕泣言曰：“吾曩日不能相负，弃大义而来
奔君，向今五年，恩慈间阻，覆载之下，胡颜独存也！”宙
哀之曰：“将归无苦。”遂俱归衡州。既至，宙独身先至镒
家，首谢其事。镒曰：“倩娘病在闺中数年，何其诡说也？”
宙曰：“见在舟中。”镒大惊，促使人验之，果见倩娘在船
中，颜色怡畅。讯使者曰：“大人安否？”家人异之，疾走报
镒室中。女闻喜而起，饰妆更衣，笑而不语，出与相迎，
翕然而合为一体，其衣裳皆重。其家以事不正，秘之，
惟亲戚间有潜知之者。后四十年间，夫妻皆丧。二男
并孝廉擢第，至丞尉。事出陈元祐《离魂记》云。

《广异记》：“魏靖，钜鹿人，解褐武城尉。时曹州刺史李融
令靖督捕贼，贼有叔为僧而止盗贼，靖按之，原其僧。
刺史让靖以宽典自按之，僧辞引伏，融命靖杖杀之。
载初二年夏六月，靖会疾暴卒，权殓已毕，将冥婚，舅
女故未果葬。经十二月，靖活，呻吟棺中。弟侄惧走，其
母独命斧开棺，以口候靖，口气微暖。久之目开，身肉”
俱烂，徐以牛乳乳之。既愈，言初死，经曹司门卫旗戟
甚肃，引见一官，谓靖：“何打杀僧？”僧立于前，与靖相论
引。僧辞穷，官谓靖曰：“公无事放还。”左右曰：“肉已坏。”官
令取药，以纸裹之，曰：“可还他旧肉。”既领还至门，闻哭
声，惊惧不愿入。使者彊引之，及房门，使者以药散棺
中，引靖臂推入棺，颓然不复觉矣。既活，肉蠹烂都尽，
月馀日如故。

《朝野佥载》：唐天后朝，地官郎中周子恭忽然暴亡，见
大帝于殿上坐，裴子仪侍立。子恭拜，问为谁，曰：“周子
恭追到。”帝曰：“我唤许子儒，何为错将子恭来？”即放去。
子恭苏，问家中曰：“许侍郎好在否？”时子儒为天官侍
郎，已病，其夜卒。则天闻之，驰驿向并州问裴子仪。仪
时为判官，无恙。

《报应记》：唐李丘一好鹰狗畋猎，万岁通天元年，任扬
州高邮丞。忽一旦暴死，见两人来追，一人自云姓段。
时同被追者百馀人，男皆著枷，女即反缚。丘一被锁
前驱，行可十馀里，见大槐树数十，下有马槽，段云：“五
道大神，每巡察人间罪福，于此歇马。”丘一方知身死，
至王门，段指一胥云：“此人姓焦名策，是公本头。”遂被
领见王曰：“汝安忍无亲，好杀他命，以为己乐。”须臾，即
见所杀禽兽皆为人语，云：“乞早处分。”焦策进云：“丘一
未合死。”王曰：“曾作何功德？”云：“曾写造《金刚经》一卷。”王
即合掌云：“冥间号《金刚经》，最上功德，君能书写，其福
不小。”即令焦策领向经藏令验。至一宝殿，众经充满。
丘一试抽一卷，果是所造之经。既回见王，知造有实，
乃召所杀主类，令恳陈谢，许造功德。丘一依王命，愿
写《金刚经》一百卷。众欢喜尽散。焦策领丘一出城去，
云：“尽力如是，岂不相报？”丘一许百千钱，不受，云与造
经二十部，至一坑，策推之，遂活。身在棺中，惟闻哭声，
已三日矣。惊呼人至，破棺乃起。旬日写经十卷了。焦
策来谢，致辞而去。寻《百卷》亦毕。扬州刺史奏其事，敕
加丘一五品，仍充嘉州招讨使。

《广异记》：“吏部侍郎卢从愿，父素不事佛。开元初，选人
有暴亡者，以算未尽，为地下吏放还。既出门，逢一老
人著枷，谓选人曰：‘君已得还我子从愿今居吏部，若
选事未毕，当见之，可为相谕己由不事佛，今受诸罪，
备极痛苦，可速作经像相救。其人既活，向铨司为说
之。从愿流涕请假，写经像相救毕，却诣选人辞谢云：
‘已生人间，可为白儿’’。”言讫不见。

崔明达，小字汉子，清河东武城人也。祖元奖，吏部侍
郎、杭州刺史。父庭玉，金吾将军、冀州刺史。明达幼于
西京太平寺出家，师事利涉法师，通《涅槃经》，为桑门
之魁柄。开元初，斋后，房中昼寝，及寤，身在檐外，还房
又觉出。如是数四，心甚恶之。须臾，见二牛头卒，悉持
死人于房外炙之，臭气冲塞。问其所以，卒云：“正欲相
召。”明达曰：“第无令臭，不惮行。”卒乃于头中拔出其魂，
既而引出。城中所历，相识甚众，明达欲对人告诉，则
不可。既出城西，路迳狭小，俄而又失二卒有赤索系
片骨，引明达行。行数里，骨复不见。明达惆怅独进，仅
至一城，城壁毁坏，见数百人烊铁补城，明达默然而
过，不敢问。更行数里，又至一城，城前见卒吏数十人，
和墼修方丈室。有一绯衫吏呵问，明达寻令卒吏推
明达入室，累墼塞之。明达大叫枉吏云：“聊欲相试，无
苦也。”须臾，内传王教，召明达师。明达随入大厅，见黄
衫少年，可二十许，阶上阶下，朱紫罗列，凡数千人。明达行入庭，窃心念王召我不下阶。忽见王在阶下，合
掌虔敬，谓明达曰：“冥中深要阳地功德，闻上人通《涅
槃经》，故使奉迎，开题延寿。”明达又念：“欲令开讲，不致
榻坐，何以敷演？”又见榻座在西廊下，王指令明达上
座开题，仍于榻前设席。王跪明达说一行，王云：“得矣。”
明达下座，王令左右送明达法师还。临别，谓明达：“可
为转一切经。”既出，忽于途中见车骑载千人，云是崔
尚书。及至，乃是其祖元奖。元奖见明达不悦，明达大
言云：“己是汉子，阿翁宁不识耶？”元奖见至厅，初问蓝
田庄，次问庭玉，明达具以实对。元奖云：“吾自没后，有
职务，未尝得还家，存亡不之知也。”寻有吏持案至，元
奖问明达：窃见籍至明达名云：“太平寺僧嵩山五品。”
既毕，元奖谓明达得窥也，明达辞不见，乃令二吏送
明达诣判官，令两人送还家。判官见，不甚致礼。左右
数客云：“此是尚书嫡孙，何得以凡客待？”判官乃处分。
二吏送明达曰：“此辈送上人者，岁五六辈，可以微贶
劳之。”出门，吏各求五百千。吏云：“至家宜便于市致凿
之，吾等待钱方去。”及房，见二老婢被发哭，门徒等并
叹息。明达不识其尸，但见大坑。吏推明达于坑，遂活。
尚昏沈，未能言，唯累举手。左右云：“要纸钱千贯。”明达
颔之。及焚钱讫，明达见二人各持钱去，自尔病愈。初，
明达至王门，见数吏持一老姥至明达所居，云是鄠
县灵岩人。及入，王怒云：“何物老婢，持菩萨戒乃尔不
洁！令放还，可清洁也。”及出，与明达相随，行可百馀步，
然后各去。明达疾愈，往诣灵岩，见老姥如旧识也。
《记》闻陇西李彊名，妻清河崔氏甚美，其一子生七年
矣。开元二十二年，彊名为南海丞，方暑月，妻因暴疾
卒广州嚣热死后埋棺于土，其外，以墼围而封之。彊
名痛其妻夭年而且远官，哭之甚恸，日夜不绝声。数
日，妻见梦曰：“吾命未合绝，今帝许我活矣。然我形已
败，帝命天鼠为吾生肌肤。更十日后，当有大鼠出入
墼棺中，即吾当生也。然当封闭门户，待七七日，当开
吾门，出吾身，吾即生矣。”及旦，《彊名》言之，而其家仆妾
梦皆协。十馀日，忽有白鼠数头出入殡所，其大如㹠。
彊名异之，试发其柩，见妻骨有肉生焉，遍体皆尔。《彊
名》复闭之。积四十八日，其妻又见梦曰：“吾明晨当活，
盍出吾身。”既晓，《彊名》发之，妻则苏矣。扶出浴之。妻素
美丽人也，及乎再生，则美倍于旧，肤体玉色，倩盼多
姿，袨服靓妆，人间殊绝矣。《彊名》喜形于色。时广州都
督唐昭闻之，令其夫人观焉。于是别驾已下夫人皆
从。彊名妻盛服见都督夫人与抗礼，颇受诸夫人拜。
薄而观之，神仙中人也。言语饮食如常人而少言。众
人访之，久而一对，若问冥间事即杜口，虽夫子亦不
答。明日，唐都督夫人置馔请至家，诸官夫人皆同观
之，悦其柔姿艳美，皆曰：“目所未睹。”既而别驾长史夫
人等次其日列筵请之。至宅而都督夫人亦往，如是
已二十日矣。出入如人，唯沉静异于畴日。既彊名使
于桂府，七旬乃还。其妻去后，为诸家所迎，往来无恙。
彊名至数月，妻复言病，病则甚，间一日遂亡。计其再
生，才百日矣，或疑有物凭焉。

《惊听录》：开元中李仲通者，任鄢陵县令，婢死埋于鄢
陵。经三年迁蜀郫县宰。家人扫地，见发出土中，频扫
不去，因以手拔之，鄢陵婢随手而出，昏昏如醉。家人
问婢何以至此，乃曰：“适如睡觉。”仲通以为鬼，乃以桃
汤灌洗，书符御之。婢殊不惧，喜笑如故。乃闭于别室，
以饼哺之，餐啖如常。经月馀出之，驱使如旧，便配与
奴为妻。生一男二女。更十七年而卒。

《广异记》：“六合县丞者，开元中暴卒，数日即苏。云：初死
被拘，见判官云是六合刘明府。相见悲喜，问家安否。
丞云：‘家中去此甚迩，不曾还耶’？”令云：“‘冥阳道殊，何由
得往’？丞云：‘郎君早擢第，家甚无横，但夫人年老，微有
风疾耳’。”令云：“‘君算未尽，为数羊相讼，所以被追。宜自
剖析，当为速返’。须臾，有黑云从东来，云中有大船，轰”
然坠地，见羊头四枚。判官云：“何以枉杀此辈？”答云：“刺
史正料，非某之罪。”二头寂然。判官骂云：“汝自负刺史
命，何得更讼县丞？”船遂飞去。羊大言云：“判官有情，会
当见帝论之。”判官谓丞曰：“帝是天帝也，此辈何由得
见？如地上天子，百姓求见，不亦难乎？然终须为作功
德尔。”言毕，放丞还。既出，见一女子，状貌端丽，来前再
拜。问其故，曰：“身是扬州谭家女，顷被召至，以无罪蒙
放回。门吏以色美，曲相留连。离家已久，恐舍宅颓坏。
今君得还，幸见料理。我家素富，若得随行，当奉千贯，
兼永为姬妾，无所吝也，以此求哀。”丞入白判官，判官
谓丞曰：“千贯我得二百，我子得二百，馀六百属君。”因
为书示之，判官云：“我二百可为功德。”便呼吏问：“何得
勾留谭家女子？”决吏二十，遣女子随丞还。行十馀里，
分路各活。丞既痊平，便至谭家访女。至门，女闻语声，
遽出，再拜辞曰：“尝许为妾，身不由己，父母遣适他人，
今将二百千赎身，馀一千贯如前契，得钱与刘明府
子，兼为设斋功德等。”天宝末，其人尚在焉。

安定皇甫恂，以开元中初为相州参军，有疾暴卒，数食顷而苏。刺史独孤思庄，好名士也，闻其重生，亲至
恂所。问其冥中所见，云“甚了了，但苦力微稍待，徐说
之。”顷者，恂初至官，尝摄司功，有开元寺主僧送牛肉
二十斤，初亦不了其故，但受而食之，适尔被追，乃是
为僧所引。既见判官，判官问何故杀牛，恂云：“生来蔬
食，不曾犯此。”判官令呼僧。俄而僧负枷至，谓恂曰：“己
杀与君，君实不知所以相引，欲求为追福耳。”因白判
官：“杀牛，己自当之，但欲与参军有言。”判官曰：“唯。”僧乃
至恂所，谓恂曰：“君后至同州，判司为我造《陁罗尼幢》。”
恂问相州参军，何由得同州掾官：“且余甚贫，幢不易
造，如何？”僧云：“若不至同州，则已必得之，幸不忘所托。
然我辩伏，今便受罪。及君得同州，我罪亦毕，当托生
为猪。君造幢之后，必应设斋庆度其时，会有所睹。”恂
乃许之。寻见牛头人以股叉叉其颈去，恂得放还。思
庄素与僧善，召而谓之，僧甚悲惧，因散其私财为功
德。后五日患头痛，寻生三痈，如叉之状，数日死。恂自
相州参军迁左武卫兵曹参军。数载，选受同州司士。
既至，举官钱百千，建幢设斋。有小猪来师前跪伏，斋
毕，绕幢行道数百转乃死。

《记闻》：“开元二十三年，荆州女子死，三日生，自言具见
冥途善恶，国家休咎，鬼王令其传语于人主，荆州以
闻，朝廷骇异，思见之，敕给驿骑，令至洛。行至南阳，遂
喑不能言，更无所识。至都，以其妄也，遽归。”

《广异记》：开元末，霍有邻为汲县尉，在州直刺史。刺史
段崇简严酷，下寮畏之。日中后索羊肾，有邻催促，屠
者遑遽，未及杀羊，破肋取肾。其夕，有邻见吏云：“王追。”
有邻随吏见王，王云：“有诉君云：不但杀了，生取其肾，
何至如是耶？”有邻对曰：“‘此是段使君杀羊，初不由己’。
王令取崇简食料为阅毕，谓羊曰：‘汝实合供段使君
食，何得妄诉霍少府’？”驱之使出，令本追吏送归。有邻
还，经一院，云“御史大夫院。”有邻问吏：“此是何官乎？”吏
云：“百司并是，何但于此。”复问：大夫为谁？曰：“狄仁杰也。”
有邻云：“狄公是亡舅，欲得一见。”吏令门者为通。须臾
召入。仁杰起立，见有邻，悲哭毕，问：“汝得放还耶？”呼令
上坐。有佐史过案，仁杰问：“是何案？”云：“李适之得宰相。”
又问：天曹判未？对曰：“诸司并了，已给五年。”仁杰判纸
馀方毕，回谓有邻：“汝来多时，屋室已坏。”令左右：“取两
丸药与之，持归，可研成粉，随坏摩之。”有邻拜辞讫，出
门十馀里，至一大坑，为吏推落，遂活。时炎暑，有邻死，
经七日方活，心虽微暖，而形体多坏。以手中药作粉，
摩所坏处，随药便愈，数日能起。崇简召见，问其事，嗟
叹久之。后月馀，李适之果拜相。

《酉阳杂俎》：开元末，蔡州上蔡县南李村百姓李简痫
疾卒。瘗后十馀日，有汝阳县百姓张弘义，素不与李
简相识，所居相去十馀舍，亦因病死，经宿却活，不复
认父母妻子。且言“我是李简家住上蔡县南李村，父
名亮。惊问其故，言方病时，梦有二人著黄赍帖，见追
行数里，至一大城，署曰王城，引入一处，如人间六司”
院，留居数日，所勘责事，悉不能对。忽有一人自外来，
称：“错追李简，可即放还。”一吏曰：“李简身坏，须令别托
生。”时忆念父母亲族，不欲别处受生，因请却复本身。
少顷，见领一人至，通曰：“追到杂职汝阳张弘义。”吏又
曰：“弘义身幸未坏，速令李简托其身，以尽馀年。”遂被
两吏扶持却出城，但行甚速，渐无所“知。忽若梦觉，见
人环泣，及屋宇，都不复认。亮访其亲族名氏及平生
细事，无不知也。先解竹作，因自入房，索刀具，破𥰓成
器，语音举止，信李简也。”竟不返汝阳。时成式三从叔
父，摄蔡州司户，亲验其事。昔扁鹊易鲁公扈赵婴齐
之心。及寤，互返其室，二室相谘，以是稽之，非寓言矣。
《广异记》：“开元末，金坛”县丞王甲以充纲领户税，在京
于左藏库输纳，忽有使者至库所，云“王令召丞，甲仓
卒随去，至城行十馀里，到一府署，入门闻故左常侍
崔希逸语声，王与希逸故三十年，因问门者，具知所
以，求为通刺。门者入白，希逸问此人何在，遽令呼入，
相见惊喜，谓甲曰：‘知此是地府否’？甲始知身死，悲感
久之”，复问：曾见崔翰否？翰是希逸子。王云：“入城已来，
为开库司，未暇至宅。”希逸笑曰：“真轻薄士，以死生易
怀。”因问其来由，王云：“适在库中，随使至此，未了其故。”
有顷，外传王坐，崔令传语白王云：“金坛王丞是己亲
友，计未合死，事了，愿早遣。”时热，恐其舍坏。王引入，谓
甲曰：“君前任县丞，受赃相引，见丞著枷坐”庭树下，问
云：“初不同情，何故见诬？”丞言：“受罪辛苦，权救仓卒。”王
云：“若不相关，即宜放去。”出门诣希逸别，希逸云：“卿已
得还，甚善。传语崔翰，为官第一，莫为人作枉，后自当
之，取钱必折今生寿。每至月朝十五日，宜送清水一
瓶，置寺中佛殿上，当获大福。”甲问：“此功德云何？”逸云：
“冥间事卿勿预知，但有福即可。”言毕送出，至其所遂
活。

《朝野佥载》：天宝中，万年主簿韩朝宗尝追一人来，迟
决五下。将过县令，令又决十下。其人患天行病而卒，
后于冥司下状言朝宗，宗遂被追，至入鸟颈门极大至中门前，一双桐树，门边一阁垂帘幕，窥见故御史
洪子舆坐。子舆曰：“韩大何为得来此？”朝宗云：“被追来，
不知何事。”子舆令早过，大使入屏墙，见故刑部尚书
李乂朝宗参见，云：“何为决杀人？”朝宗诉云：“不是朝宗
打杀县令重决，因患天行病，自卒非朝宗过。”又问县
令：“决汝何牵他主簿？”朝宗无事，然亦受行杖，决二十
放还。朝宗至晚始苏，脊上青肿疼痛，不复可言。一月
已后始可。后巡检坊曲，遂至京城。南罗城有一坊，中
一宅门向南开，宛然记得追来及吃杖处，其宅空无
人居。问人云：“此是公主凶宅”，人不敢居。乃知大凶宅，
皆鬼神所处，信之。

《宣室志》：“故崔宁镇蜀时，犍为守清河崔君既以启尹
真人函”〈事具灵仙篇也〉是夕，崔君为冥司所召，其冥官即故
相吕𬤇也，与崔君友善，相见悲泣。已而谓崔曰：“尹真
人有石函在贵郡，何为辄开？今奉上帝命，召君按验，
将如之何？”崔谢曰：“昏俗聋瞽，不识神仙事，故辄开真
人之函，罪诚重。然以三宥之典，其不识不知者俱得
原赦。傥公宽之，庶获自新耳。”𬤇曰：“帝命至严，地府卑
屑，何敢违乎？”即招按掾，出崔君籍。有顷，按掾至，白曰：
“崔君馀位五任，馀寿十五年。今上帝有命，折寿十三
年，尽夺其官。”崔又谢曰：“与公平生为友，今日之罪，诚
自己招，然故人岂不能宥之？”𬤇曰：“折寿削官，则固不
可逃，然可以为足下致二年假职，优其廪禄，用副吾
子之托。”崔又再拜谢，言粗毕，忽有云气蔼然，红光自
空而下。𬤇及庭掾，仆吏俱惊惧而起曰：“天符下。”遂揖
崔于一室中。崔即于隙间潜视之，见𬤇具巾笏，率庭
掾分立于庭，咸俛而拱。云中有一人，紫衣金鱼，执一
幅书，宣道帝命。于是𬤇及庭掾再拜受书，使驾云而
上，顷之遂没。𬤇命崔君出坐，启《天符》视之，且叹且泣，
谓崔曰：“子识元三乎？”〈元相国第三名载也〉崔曰：“乃布衣之旧耳。”
𬤇曰：“血属无类，吁！可悲夫！某虽与元三为友，至是亦
无能拯之徒。”积悲叹词，已又泣。既而命一吏送崔君
归，再拜而出，与使者俱行，入郡城廨中，已身卧于榻。
妻孥辈哭而环之。使者引崔俯于榻，魂与身翕然而
合，遂寤其家，云：卒三日矣。本郡以白廉使，崔即治装，
尽室往蜀，具告于宁，宁遂署摄副使，月给俸钱二十
万。时元载方执国政，宁与载善，书遗甚多。闻《崔》之言，
惧其连坐，因命亲吏赍五百金赂载左右尽购得其
书百馀幅，皆焚之。后月馀，元载籍没。又二年，崔亦终
矣。

《潇湘录》：“相国李林甫家一奴号苍璧，性敏慧，林甫怜
之。一日忽卒然而死，经宿复苏。林甫问之曰：‘死时到
何处见何事，因何却得生也’？奴曰：‘死时固不觉其死，
但忽于门前见仪仗拥一贵人经过，有似君上。方潜
窥之，遽有数人走来擒去，去至一峭拔奇秀之山，俄
及一大楼下，须臾有三四人，黄衣小儿曰：‘且立于此，
候君旨’’。”见殿上卷一珠翠帘，依稀见一贵人，坐临阶
砌，似剸断公事。殿前东西立仗卫，约千馀人。有一朱
衣人携一文簿，奏言是新奉位乱国革命者安禄山
及禄山后相次三朝乱主，兼同时悖乱，贵人定案。殿
上人问朱衣曰：“大唐君隆基，君人之数虽将足，寿命
之数未足，如何？”朱衣曰：“大唐之君，奢侈不节俭，本合
折数，但缘不好杀，有仁心，故寿命之数在焉。”又问曰：
“安禄山之后数人，僭为伪主，杀害黎元，当须速止之，
无令杀人过多，以伤上帝心虑，罪及我府。事行之日，
当速止之。”朱衣奏曰：“唐君绍位，临御以来，天下之人，
安堵乐业，亦已久矣。据期运推迁之数，天下之人亦
合罹乱，惶惶至矣。广害黎元，必至伤上帝心也。”殿上
人曰：“宜速举而行之，无失他安禄山之时也。”又谓朱
衣曰：“宜便先追取李林甫、杨国忠也。”朱衣曰：“唯。”受命
而退。俄顷，有一朱衣捧文簿至，奏曰：“大唐第六朝天
子复位，及佐命大臣文簿。”殿上人曰：“可惜大唐世民
效力甚苦，方得天下治，到今日复乱也。虽嗣主复位，
乃至”于末代，终不治也。谓朱衣曰：“但速行之。”朱衣奏
讫又退。及将日夕，忽殿上有一小儿，忽唤苍璧令对
见。苍璧方子细，见殿上一人，坐碧玉案，衣道服，带白
玉冠，谓苍璧曰：“当却回，寄语李林甫，速来归我紫府，
应知人间之苦也。”苍璧寻得放回。林甫知必不久时
乱矣，遂潜恣酒色焉。

《广异记》：洛阳郭大娘者，居毓财里，以当垆为业，天宝
初物故。其夫姓王，作河南府史，经一年暴卒，数日复
活。自说初被追见王，王云：“此人虽好酒，且无狂乱，亦
不孤负他人，算又未尽，宜放之去处。”分讫，令所追人
引入地狱示罪报。初至粪池狱，从广数顷，悉是人粪。
见其妻粪池中受秽恶，出没数四。某悲涕良久，忽见
一人头从空中落堕池侧，流血滂沲。某问：“此是何人
头也？”使者云：“是秦将白起头。”某曰：“白起死来已千馀
载，那得复新遇害？”答曰：“白起以诈坑长平卒四十万
众，天帝罚之，每三十年一斩其头，迨一劫方已。”又去
一城，中悉是煻煨火，有数千人奔走其间，遥望城门，
驰欲出，至辄已闭。盘回其间，苦痛备急事了，别王。王言：“汝好饮酒，亦是罪终，须与一疾，不然无戒将来。”令
左右以竹杖染水，点其足上，因推坑中遂活。脚上点
处成一钉疮，痛不可忍，却后七年方死。

李及者，性好饮酒，未尝馀沥。所居在京积善里，微疾
暴卒，通身已冷，唯心微暖，或时尸语，状若词诉。家人
以此日夜候其活，积七八日方苏。自云：初有鬼使追
他人，其家房中先有女鬼，以及饮酒不浇漓，乃引鬼
使追及。及知错追已故，屡尸语也。其鬼大怒，持及不
舍。行三十馀里，至三门，状若城府。领及见官，官问：“不
追李及，何忽将来？”及又极理称枉，官怒，挞使者二十
令送。及还，使者送及出门，不复相领。及经停曹司十
日许，见牛车百馀具，因问吏：“此是何适？”答曰：“禄山反，
杀百姓不可胜数，今日车搬死按耳。”时禄山尚未反，
及言禄山不反，何得尔为？吏云：“寻当即反。”又见数百
人皆理死，按甚急，及寻途自还。久之至舍，见家人当
门不得入，因往南曲妇家将息。其妇若有所感，悉持
及衣服玩具等，中路招之，及乃随还，见尸卧在床，力
前便活耳。

汝南周哲滞妻者，户部侍郎席豫之女也。天宝中，暴
疾，危亟殆死，平生素有衣服，悉舍为功德。唯有一红
地绣珠缀背裆，是母所赐，意犹惜之。未言，其疾转剧。
又命佛工以背裆于疾所铸二躯佛，未毕而卒。初，群
鬼搏撮席氏登大山，忽闻背后有二人唤令且住，群
鬼乃迁延不敢动。二人既至，颜色滋黑，灰土满面，群
鬼畏惧。莫不骇散。遂引席氏还家。闻人号哭，二人直
至尸前。令入其中乃活。二人即新铸二佛也。

荥阳郑会，家在渭南，少以力闻。唐天宝末，禄山作逆，
所在贼盗蜂起，人多群聚州县。会恃其力，尚在庄居，
亲族依之者甚众。会恒乘一马，四远觇贼，如是累月。
后忽五日不还，家人忧愁。然以贼劫之故，无敢寻者。
其家树上忽有灵语，呼阿奶，即会妻乳母也。家人惶
惧藏避。又语曰：“阿奶不识会耶？前者我往探贼，便与
贼遇，众寡不敌，遂为所杀。我以命未合死，频诉于冥
官，今蒙见允，已判重生。我尸在此庄北五里道旁沟
中，可持火来，及衣服往取。”家人如言，于沟中得其尸，
失头所在。又闻语云：“头北行百馀步，桑树根下是也。
到舍可以谷树皮作线挛之，我不复来矣。努力勿令
参差。”言讫，作鬼啸而去。家人至舍，依其挛凑毕，通身
人色及腰目，数日乃能视。恒以米灌之，百日如常。
《西溪丛语》：明皇幸岷山，伶官奔走，李龟年曾于湘中
采访使筵上唱“红豆生南国，秋来发几枝。赠君多采
撷，此物最相思”云云。歌阕莫不望行在而惨然。龟年
唱罢，忽闷绝仆地，以左耳微煖，妻子未忍殡殓，经四
日乃苏，曰：“我遇二妃，令”教侍女兰苕唱祓，禊毕放还。
且言主人即复长安，而有中兴之主也。谓龟年：“汝何
忧乎？”

《逸史》：选人李主簿者，新婚，东过华岳，将妻入庙谒金
天王，妻拜次气绝而倒，唯心上微暖。送归店，走马诣
华阴县，求医卜之人，县宰曰：“叶仙师善符术，奉诏投
龙，回去此半驿，公可疾往迎之。”李公单马奔驰五十
馀里，遇之李生下马拜伏流涕，具言其事。仙师曰：“是
何魅怪，敢如此？”遂与先行，谓从者曰：“鞍驮速驰来，待”
朱钵及笔至，店家已闻哭声。仙师入见事急矣，且笔
墨及纸未来。遂画符焚香，以水噀之，符化北飞去，声
如旋风，良久无消息。仙师怒，又书一符，其声如雷，又
无消息。少顷，鞍驮到，取朱笔等，令遣左右煮少许薄
粥，以候其起。乃以朱书一道符，喷水叱之，声如霹雳。
须臾，口鼻有气，渐开眼能言。问之：“某初拜时，金天王
曰：‘好夫人’。”第二拜云：“留取。”遣左右扶归院。适已三日，
亲宾大集，忽闻敲门。门者走报王，王曰：“何不逐却？”乃
第一符也。逡巡门外，闹甚，门者数人，细语于王耳。王
曰：“‘且发遣第二符也’。俄有赤龙飞入，正扼王喉，才能
出声曰：‘放去’。”某遂有人送，乃第三符也。李生罄囊以
谢叶师，一无所取，是知“《灵庙》女子不得入也。”

《书画史》：“叶法善欲求李北海书碑，北海为括苍太守，
不可强，乃摄其魂书之。北海梦中书碑竟，醒而遣人
追视，宛如梦中。今名《摄魂碑》。”

《广异记》：天宝末，长安有马二娘者，善于考召。兖州刺
史苏诜与马氏相善。初，诜欲为子莱求婚，卢氏谓马
氏曰：“我唯有一子，为其婚娶，实要婉淑。卢氏三女未
知谁佳，幸为致之，一令其母自阅视也。”马氏乃于佛
堂中结坛考召，须臾，三女魂悉至，莱母亲自看，马云：
“大者非不佳，不如次者必当为刺史妇。”苏乃娶次女。
天宝末，莱至永宁令，死于禄山之难，其家惩马氏失
言，洎二京收复，有诏赠莱怀州刺史焉。

《灵怪录》：郑生者，天宝末应举之京，至郑西郊，日暮，投
宿主人，主人问其姓，郑以实对。内忽使婢告云：“娘子
合是从姑。”须臾见一老母自堂而下，郑拜见，坐语久
之，问其婚姻，乃曰：“姑有一外孙女在此，姓柳氏，其父
见任淮阴县令，与儿门地相埒，今欲将配君子，以为
何如？”郑不敢辞。其夕成礼，极人世之乐，遂居之。数月姑谓郑生：“可将妇归柳家。”郑如其言，挈其妻至淮阴。
先报柳氏，柳举家惊愕。柳妻意疑令有外妇，生女怨
望形言。俄顷，女家人往视之，乃与家女无异。既入门，
下车冉冉行庭中，内女闻之笑出视，相值于庭中。两
女忽合，遂为一体。令即穷其事，乃是妻之母先亡而
嫁外孙女之魂焉。生复寻旧迹，都无所有。

《广异记》：“江陵尉薛涛，以乾元中死，三日活。自言初逢
一吏持帖，云：王使追押帖作祜字。涛未审是何王鞴
马便去，行可十馀里，至一城，其吏排闼便入厅中，一
人羽卫如王者，涛入再拜，王问：‘君是荆州吏耶’？涛曰：
‘是’。王曰：‘罪何多也，今诉君者不可胜数。对曰：‘往任成
固县尉，成固主进鹰鹞，涛典其事，不得不杀，杀多诚
有之’’。”王曰：“杀有私乎？”曰：“亦有之。”“公私孰多？”曰：“私少于
公。”王曰：“诚然。君禄福甚厚，寿命未已，彼亦无如君何，
不得不追对耳。”令涛出门遍谢诸命。涛至，见雉兔等
遍满数顷，皆飞走逼涛。涛云：“天子按鹰鹞，非我所为。
观君辈意旨，尽欲杀我，其何故也？适奉问为君写经
像，使皆托生，何必众人杀一命也。”王又令人传语久
之，稍稍引去。涛入，王谓之曰：“君算未尽，故特为君。既
还，宜作功德以自赎耳。”涛再拜数四。王问：“君读书否？”
曰：“颇常读之。”又问：“知晋朝有羊祜否？”曰：“知之。”王曰：“即
我是也。我昔在荆州，曾为刺史，卒官舍，故见君。江陵
之吏，增依依耳。”言讫辞出，命所追之吏送之归舍，遂
活。

韦广济，上元中暴死。自言初见持帖，云阎罗王追己
为判官，已至门下，而未见王。须臾，衢州刺史韦黄裳
复至，广济拜候。黄裳与广济为从兄弟，问汝何由而
来，答云：“奉王帖追为判官。”裳笑曰：“吾已为之，汝当得
去。”命坐久之，命所司办食。顷之食至，盘中悉是人鼻
手指等。谓济曰：“此鬼道中食，弟既欲还，不宜复吃。”因
令向前人送广济还。及苏说其事，而黄裳犹无恙。后
数日而暴卒。

饶州龙兴寺奴名阿六，宝应中死。随例见王地下所
由，云：“汝命未尽”，放还出门。逢素相善胡，其胡在生以
卖饼为业，亦于地下卖饼，见阿六忻喜，因问家人，并
求寄书。久之，持一书谓阿六曰：“无可相赠，幸而达之。”
言毕，推落坑中乃活。家人于手中得胡书，读云：“语地
下常受诸罪，不得托生，可为造经相救。”词甚凄切。其
“家见书，造诸功德，奴梦胡云：‘劳为送书，得免诸苦，今
已托生人间，故来奉谢，亦可为谢妻子’。”言讫而去。
周颂者，天宝中进士登科，永泰中授慈溪令。在官夜
暴卒，为地下有司所追。至一城，其人将颂见，王门外
忽逢吉州刺史梁乘，问颂：何以至此地狱耶？初颂虽
死，意犹未悟，闻道地狱，心甚凄然。因哽咽悲涕。向乘
云：“母老子幼，漂寄异域，奈何而死？求见修理。”乘言：“当
相为白，君第留此。”入门，闻呵叱云：“判官见王。”久之乃
出，谓颂曰：“已论遣君，宜暂见王，无苦也。”有顷，使者引
颂入见王。王形貌甚伟，头有两角，问颂曰：“公作官不
横取人财否？”颂云：“身是平时进士进身，官至慈溪县
令，皆是累历，未尝非理”受财。王令检簿，检讫云：“甚善，
甚善！既无勾当，即宜还家，衣裳得无隳坏耶？”颂意谓
衣裳是形骸，便答云：“适尔辞家，衣裳故当未损。”再拜
辞出。乘甚喜，云：“王已相释，理可早去。”颂云：“道路茫昧，
何尔归去？”乘令追人送颂。行数里，其人大骂云：“何物
等流，使我来去，迎送如是，独不解一言相识？孤恩若
是！如得五千贯，当送汝还。”颂云：“纸钱五千贯，理易办。”
因便许之。使者乃行十馀里，至一石井，坐其侧，复求
去。人言：“入井即活，更何所之。”遂推颂落井而活。
《独异志》：唐大历元年，周智光为华州刺史，劫剥行侣，
旋欲谋反，遣吏邵进潜往京，伺朝廷御伐之意。进归
告曰：“朝廷无疑公之心。”光怒，以其叶朝廷而绐于己。
遽命斩之。既而甚悔，速遣送其首付妻儿。妻即以针
纫颈，俄顷复活，以药傅之，然犹惧。智光使人告光曰：
“进本蒲人，今欲归葬。”光亦赒赙之。既至蒲，浃旬其疮
平愈，乃改姓他游。后三十年，崔颙为宋州牧，晨衙，有
一人投刺曰：“故吏。”颙召见，讯其由，进曰：“明公昔为周
智光从事。”因叙其本末，颙乃省悟，与缣帛揖之而去。
《前定录》：韦泛者，不知其所来，大历初，罢润州金坛县
尉，客游吴兴，维舟于兴国佛寺之水岸。时正月望夜，
士女繁会，泛方寓目，忽然暴卒。县吏捕验，其事未已，
再宿而甦。云见一吏持牒来，云府司追，遂与之同行。
约数十里，忽至一城，兵卫甚严，入见多是亲旧往还，
泛惊问吏曰：“此何所也？”吏曰：“此非人间也。”泛方悟死
矣，俄见散骑呵道而来，中有一人，衣服鲜华，容貌甚
伟。泛前视之，乃故人也。惊曰：“君何为来此？”曰：“为吏所
追。”其人曰：“某职主召魂，未省追子。”因思之曰：“嘻！误矣，
所追者非追君也，乃兖州金乡县尉韦泛也。”遽叱吏
送之归。泛既喜得返，且恃其故人，因求其禄寿。其人
不得已，密谓一吏，引于别院，立泛于门。吏入，持一丹
笔来，书其左手曰：“前杨复后杨，后杨年年强，七月之
节归元乡。”泛既出，前所追吏亦送之。既醒，具述其事沙门法一好异事，尽得其实，因传之。后六年，以调授
太原杨曲县主簿，秩满至京师，适遇所亲与盐铁使
有旧，遂荐为杨子县巡官，在职五年。建“中元年六月
二十八日，将赴选，以暴疾终于广陵旅舍。”其日乃立
秋日也。

《广异记》：“睦州司马韦延之，秩满寄居苏州嘉兴。大历
八年患痢疾，夏月独寐，厅中，忽见二吏云：‘长官令屈。
延之问长官为谁，吏云：‘奉命追公，不知其他。延之疑
是鬼魅，下地欲归，吏便前持其袂云：‘追君须去，还欲
何之。延之身在床前，神乃随出，去郭复不见陂泽，但
是陆路，行数十里，至一所，有府署，吏将延之过大使’’’”，
大使传语，领过判官，吏过延之，判官襕笏下阶，敬肃
甚谨。因谓延之曰：“有人论讼，事须对答。”乃令典领于
司马对事。典引延之至房，房在判官厅前。厅如今之
县令。厅，有两行屋，屋间悉是房，房前有斜眼格子，格
子内板床坐人。典令延之坐板床对事。须臾，引囚徒
六七人，或枷或锁，或露手者，至延之所。典云：“汝所论
讼，韦司马取钱，今宜献酬自直也。”问云：“所诉是谁？”曰：
“是韦冰。”司马实不识此人。典便贺司马云：“今得重生，
甚喜。”乃引延之至判官所具白。判官亦甚相贺。处分
令还白大使，放司马回。典复领延之至大使厅，大使
已还，内传语：“放韦司马去”，遣追韦冰。须臾，绿衫吏把
案来，呵追吏：何故错追他人，各决六十，血流被地，令
便送还。延之曰：“欲见向后官职吏云何用知之？”延之
苦，请吏开簿，延之名后，但见白纸，不复有字，因尔遂
出。行百馀步，见吏拘清流县令郑晋客。至是，延之外
甥。延之问：“汝何故来？”答曰：“被人见讼。”晋客亦问延之
云：“何故来？”延之云：“吾被错追，今得放还。”晋客称善数
四，欲有传语，吏拘而去，竟不得言，但累回顾云：“舅氏
千万。”延之至舍乃活。问晋客，云：“死来五六日，韦冰宅
住上元。”即以延之重生。明日，韦冰卒。

《独异记》：“大历中，将作少匠韩晋卿女适尚衣奉御韦
隐。隐奉使新罗，行及一程，怆然有思，因就寝，乃觉其
妻在帐外，惊问之，答曰：‘愍君涉海，志愿奔而随之。人
无知者。隐即诈左右曰：‘欲纳一妓，将侍枕席’。人无怪
者。及归已二年，妻亦随至，隐乃启舅姑首其罪，而室
中宛存焉。及相近，翕然合体，其从隐者乃魂也’。”
《酉阳杂俎》：“明经赵业，贞元中选授巴州清化县令，失
志成疾，恶明不饮食四十馀日，忽觉室中雷鸣，顷有
赤气如鼓轮转至床腾上，当心而住。初觉精神游散
如梦中，有朱衣平帻者引之东行，出山断处，有水东
西流，人甚众，久立视。又之东行一桥，饰以金碧。过桥
北入一城，至曹司中，人吏甚众，见妹婿贾”奕与己争
杀牛事，疑是冥司，遽逃避至一壁间，墙如黑石，高数
丈，听有呵喝声。朱衣者遂领入大院，吏通曰：“司命过
人。”复见贾奕，因与辩对，奕固执之，无以自明。忽有巨
镜径丈，虚悬空中，仰视之，宛见贾奕鼓刀，赵负门，有
不忍之色，奕始伏罪。朱衣人又引至司人院，一人被
褐帔紫霞冠，状如尊像，责曰：“何故窃拨扑头二事？在
滑州市隐橡子三升。”因拜之无数。朱衣者复引出，谓
曰：“能游上清乎？”乃共登一山，下临流水，其水悬注腾
沫，人随流而入者千万，不觉身亦随流。良久，住大石
上，有青白晕道，朱衣者变成两人，一道之，一促之，乃
升石崖上立，坦然无尘。行数里，旁有草如红蓝，茎叶
密，无刺，其“花拂拂然飞散空中。又有草如苣，附地亦
飞。花，初出如《马勃》破，大如叠，赤黄色。过此见火如山，
横亘天。”候焰绝，乃前至大城。城上重谯街列果树，仙
子为伍，迭谣鼓乐，仙姿绝世。凡历三重门，丹雘交焕。
其地及壁澄光可鉴，上不见天，若有绛晕都覆之。正
殿三重，悉列尊像，见道士一人，如旧相识。赵求为弟
子，不许。诸乐中如琴者，长四尺，九弦近头尺馀，方广，
中有两道，横以变声。又如一酒榼，三弦长三尺，腹面
上广下狭，背丰隆。项有《过录》，乃引出阙南一院中，有
绛冠紫霞帔，命与二朱衣人坐厅事，乃命先过戊申
录录如人间词状，首冠人生辰，次言姓名年纪，下注
生月日，别行横布六旬甲子，所有功过，日下具之，如
无即书无事。赵自窥其录，姓名、生辰日月，一无差错
也。过录者，数盈亿兆。朱衣人言：“每六十年，天下人一
过录，以考校善恶，增损其筭也。”朱衣者引出北门至，
向路执手别曰：“游此是子之魂也，可寻此行，勿返顾，
当达家矣。”依其言，行稍急，蹶倒如梦觉，死已七日矣。
赵著《魂游上清记》，叙事甚详悉。

《续元怪录》：张质者，猗氏人。贞元中明经，授亳州临涣
尉。到任月馀，日暮见数人执符来追，其仆亦持马俟
于阶下，乘马随之。出县门，县吏列坐门下，略无起者。
质怒曰：“‘州司暂追官不遽发，人吏敢无礼耶’？人亦不
顾。出数十里，至一柏林，使者曰：‘到此宜下马’。”遂步行
百馀步入城，直北有大府门，署曰“北府。”入府，径西有
门题曰：“推院”，吏士甚众。门人曰：“临涣尉张质。”遂入，见
一美须髯衣绯人，据案而坐，责曰：“为官本合理人，因
何曲推事，遣人枉死？”质被捽，抢地呼曰：“质本任解褐得到官，月馀未尝推事。”又曰：“案牍分明，诉人不远。府
命追勘，仍敢言欺，取枷枷之。”质又曰：“诉人既近，请与
相见。”曰：“召冤人来。”有一老人眇目自西房出，疾视质
曰：“此人年少，非推某者。”仍敕录库检。猗氏张质，贞元
十七年四月二十七日上临涣尉，又检诉状被屈事，
又牒阴道亳州。其年三月，临涣见任尉年名，如已受
替替人年名，并受上月日得牒。其年三月，见任尉江
陵张质，年五十一，贞元十一年四月十一日任，十七
年四月二十一日，受替，替人猗氏张质，年四十七，检
状过。判官曰：“名姓偶同”，遂不审勘。本典决十下改“追
正身。”执符者复引而回，若行高山，坠于岩下，如梦觉，
乃在柏林中，伏于马项上，雨裛背痛，不能自起，且不
知何处。隐隐闻樵歌之声，知其有人，遂大呼救命。樵
人来，惊曰：“县失官人及马，此非耶？”竞来问，质不能对。
扶正其身，策以送县。质之马，为鬼所加，仆人不知。县
既失质，其宰惑之，且疑。质之初临，严于吏，吏怨而杀
之。是夜，坐门者及门人当宿之吏，莫不禁锢，寻求不
得者，已七日矣。质归憩数日，方能言，然神识遂阙。
《金刚经》鸠异贞元中，荆州天崇寺僧智灯，常持《金刚
经》，遇疾死，弟子启手足犹热，不即入木，经七日却活。
云：初见冥中若王者，以念经故，合掌降阶，因问讯，言：
“更容上人十年在世，勉出生死。”又问：“人间众僧中，后
食薏苡仁及药，食此大违本教。”《灯报》云：“律中有开遮
条，如何？”云：“此后人加之，非佛意也。”今荆州僧众中，后
无饮药者。

公安潺陵林百姓王从贵妹未嫁，常持《金刚经》。贞元
中，忽暴疾卒，埋已三日，其家复墓，闻冢中呻吟，遂发
视之，果有气，舆归，数日能言。云：初至冥间，冥吏以持
经功德放还。王从贵能治木，尝于公安灵化寺起造，
其寺禅师曙中，尝见从贵说。

《宣室志》：“彭城刘溉者，贞元中为韩城令，卒于官，家甚
贫，因寄韩城佛寺中。岁未半，其县丞窦亦卒，三日而
寤。初，窦生昼寐，梦一吏导而西去，经高原大泽数百
里，抵一城，既入门，导吏亡去，生惧甚，即出城门，门有
卫卒，举剑而列，窦生讯之，卫卒举剑南指曰：‘由此走
生道耳’。”窦始知身死，背汗而髀栗，即南去，虽殆不敢
息。俄见十馀人立道左，有一人呼窦生挈其手以泣。
熟视之，乃刘溉曰：“君子何为而来？”窦具以告，曰：“我自
与足下别，若委身于陷阱中，念平生时安可得？”因涕
泣。窦即讯冥途事，溉泣不语。久之，又曰：“我妻子安在，
得无恙乎？”窦曰：“汝妻子侨居韩城佛寺中，将半岁矣。”
溉曰：“子今去，为我问讯，我以穷泉困”辱，邈不可脱，每
念妻孥若肘而不忘，步幽显之恨，何可尽道哉！别谓
窦曰：“我有诗赠君曰：‘冥路杳杳人不知，不用苦说使
人悲。喜得逢君传家信，后会茫茫何处期’。”已而又泣，
窦遂告别。未十馀里，闻击钟声极震响，因悸而寤。窦
即师锡从祖兄，其甥崔氏子，常以此事语于人。